CELEX: 62013CN0603
Language: el
Date: 2013-11-22 00:00:00
Title: Υπόθεση C-603/13 P: Αναίρεση που άσκησαν στις 22 Νοεμβρίου 2013 οι Galp Energia España, SA, Petróleos de Portugal (Petrogal), SA, Galp Energia, SGPS, SA κατά της αποφάσεως που εξέδωσε το Γενικό Δικαστήριο (όγδοο τμήμα) στις 16 Σεπτεμβρίου 2013 στην υπόθεση T-462/07, Galp Energia España, SA, Petróleos de Portugal (Petrogal), SA, Galp Energia, SGPS, SA κατά Ευρωπαϊκής Επιτροπής

25.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/12
            
         Αναίρεση που άσκησαν στις 22 Νοεμβρίου 2013 οι Galp Energia España, SA, Petróleos de Portugal (Petrogal), SA, Galp Energia, SGPS, SA κατά της αποφάσεως που εξέδωσε το Γενικό Δικαστήριο (όγδοο τμήμα) στις 16 Σεπτεμβρίου 2013 στην υπόθεση T-462/07, Galp Energia España, SA, Petróleos de Portugal (Petrogal), SA, Galp Energia, SGPS, SA κατά Ευρωπαϊκής Επιτροπής
   (Υπόθεση C-603/13 P)
   2014/C 24/23
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσες: Galp Energia España, SA, Petróleos de Portugal (Petrogal), SA, Galp Energia, SGPS, SA (εκπρόσωπος: M. Slotboom, advocaat)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα των αναιρεσειουσών
   
   Οι αναιρεσείουσες ζητούν από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση, σύμφωνα με τους λόγους που προβάλλονται με την υπό κρίση αναίρεση και/ή να ακυρώσει τα άρθρα 1, 2 και 3 της προσβαλλόμενης αποφάσεως της Επιτροπής, καθόσον αφορά τις αναιρεσείουσες, και/ή να ακυρώσει το άρθρο 2 της προσβαλλόμενης αποφάσεως της Επιτροπής στο μέτρο που επέβαλε πρόστιμο στις αναιρεσείουσες ή να μειώσει το πρόστιμο που επεβλήθη στις αναιρεσείουσες με το άρθρο 2 της προσβαλλόμενης αποφάσεως της Επιτροπής,
            
         
               —
            
            
               να αναιρέσει την αναιρεσιβαλλόμενη απόφαση και να αναπέμψει την υπόθεση στο Γενικό Δικαστήριο για την έκδοση αποφάσεως επί της ουσίας, βάσει των ενδείξεων που θα παράσχει το Δικαστήριο·
            
         
               —
            
            
               να καταδικάσει την Επιτροπή στα δικαστικά έξοδα της παρούσας δίκης.
            
         
      Λόγοι αναιρέσεως και κύρια επιχειρήματα
   
   Οι αναιρεσείουσες υποστηρίζουν ότι η αναιρεσιβαλλόμενη απόφαση πρέπει να αναιρεθεί για τους ακόλουθους λόγους:
   
                
            
            
               Το Γενικό Δικαστήριο εφάρμοσε εσφαλμένα το άρθρο 81, παράγραφος 1, ΕΚ, παραμόρφωσε το περιεχόμενο αποδεικτικών στοιχείων, παρέβη δικονομικούς κανόνες σχετικά με την εκτίμηση των αποδεικτικών στοιχείων και παραβίασε τη γενική αρχή του τεκμηρίου αθωότητας που κατοχυρώνεται στο άρθρο 48 του Χάρτη των Θεμελιωδών Δικαιωμάτων, αποφαινόμενο ότι δεν μπορεί να κριθεί ότι η Επιτροπή παρανόμως διαπίστωσε τη συμμετοχή των αναιρεσειουσών σε συντονισμό τιμών «μέχρι το 2002». Επιπλέον, το Γενικό Δικαστήριο δεν αιτιολόγησε επαρκώς την κρίση αυτή.
            
         
                
            
            
               Το Γενικό Δικαστήριο εφάρμοσε εσφαλμένα το άρθρο 81, παράγραφος 1, ΕΚ, παραμόρφωσε το περιεχόμενο αποδεικτικών στοιχείων και παραβίασε δικονομικούς κανόνες σχετικά με την εκτίμηση των αποδεικτικών στοιχείων, συμπεριλαμβανομένης της παραβιάσεως της αρχής «ne ultra petita», της προσβολής του δικαιώματος σε δίκαιη δίκη και του δικαιώματος άμυνας (του δικαιώματος ακροάσεως), καθόσον έκρινε ότι οι αναιρεσείουσες μπορούν να θεωρηθούν υπεύθυνες για το σύστημα παρακολουθήσεως και τον μηχανισμό αντισταθμίσεως και ότι κατά συνέπεια δεν υπάρχει λόγος τροποποιήσεως του αρχικού ποσού του προστίμου.
            
         
                
            
            
               Το Γενικό Δικαστήριο προσέβαλε το θεμελιώδες δικαίωμα των αναιρεσειουσών να δικαστεί η υπόθεσή τους εντός ευλόγου χρόνου.